BOSNA I HERCEGOVINA

FEDERACIJA BOSNE I HERCEGOVINE

TUZLANSKI KANTON 

Općinski sud u Živinicama 

Broj: 33 0 P 097404 24 P
Živinice, 15.9.2025. godine 

Općinski sud u Živinicama, sudija Mina Gurda, u pravnoj stvari tužioca H.A. sin A. iz Đ., S. p. bb, koga zastupa punomoćnik kćerka H.S. iz Ž., protiv tuženog JP E. BiH dd S., Podružnica „E." T., ul. R. broj … T., koga zastupa punomoćnik Imamović Adnan, zaposlenik tuženog, radi naknade štete, v.sp. od 5.001,00 KM, nakon održane javne glavne rasprave dana  20.8.2025. godine u prisustvu tužioca, punomoćnika tužioca i punomoćnika tuženog, dana 15.9.2025. godine, donio je sljedeću

P R E S U D U

Obavezuje se tuženi da tužitelju nadoknadi štetu  nastalu umanjenjem tržišne vrijednosti  zemlje na parcelama k.č. br. 396/26, 396/27 i 396/28 u iznosu od 87.102,00 KM, sa zakonskom zateznom kamatom počev od 15.9.2025. godine kao dana donošenja presude, pa do konačne isplate, kao i da tužitelju naknadi troškove postupka u iznosu od 1.750,00 KM, sa zakonskom zateznom kamatom počev od dana donošenja presude pa do [image: image1.jpg]


 konačne isplate, a sve u roku od 30 dana od dana dostavljanja presude.  
Tuženi se  odbija za zahtjevom za naknadu troškova postupka u cijelosti.
O b r a z l o ž e nj e
Tužitelj  je  dana 16.10.2023. godine podnio tužbu protiv tuženog, radi naknade štete u iznosu od. 4.999,00 KM. U tužbi i tokom postpka je naveo da je vlasnik i posjednik parcela upisane u posjedovnom listu broj 192 KO Kovači zvana Umlenice u ukupnoj površini od 26410 m2 i zk izvadku broj 2082 KO Kovači, a koju parcelu je stekao na osnovu darovnog ugovora od svog oca H.A.1. ovjerenog kod Opštinskog suda u Tuzli broj 2860/1974 od 17. 6.1974. Godine. Na predmetnim parcelama je tuženi bez prethodne saglasnosti i odobrenja tužitelja sagradio žice od četiri elektronaponska objekta DV 10(20) kV Kuljan i DV 35 KV Živinice-Đurđevik, te na taj način tužitelj trpi štetu, a koja šteta je na zemljištu tužitelja i ogleda se u običnoj šteti  odnosno umanjenju imovine tužitelja, kao i izgubljenoj dobiti u koju ulazi i trajna šteta zemljišta koje prekrivaju dalekovodne žice, kao i zemljište koje obuhvata trasa dalekovoda. Postavljanjem objekata tužene, tužitelju je ograničeno korištenje predmetnog zemljišta, jer bi se prilikom korištenja morao pridržavati određenih normi kod korištenje dijela zemljišta ispod žica, a sve jer tužitelj ne bi mogao zasaditi voćke visokog uzrasta, ne može graditi na istoj dok može uzgajati samo ratarske ili povrtlarske poljoprivredne kulture. Više puta se  obraćao tuženom sa zahtjevom za naknadu štete na što se tuženi svaki put oglušio pa je bio prinuđen na podnošenje tužbe nadležnom sudu. Na pripremnom ročištu tužitelj je preinačio tužbeni zahtjev tako što je tražio da mu tuženi  na ime faktičke nepotpune eksproprijacije dijela nekretnine u površini 1918 m2 za parcelu označenu kao  k.č. br. 396/3 zvana Umlenice, upisana u zk ul broj 2082 KO Kovači i k.č br. 396/1 Umlenice  u površini od 21332 m2 upisana u zk. ul.br 1918 KO Kovači  isplati iznos od 5.001,00 KM zbog   umanjenja vrijednosti nekretnina tužitelja  zbog izgradnje dalekovoda sa zakonskom zateznom kamatom počev od dana podnošenja tužbe pa do konačne isplate. Zbog povećanja tužbenog zahtjeva Sud je donio rješenje da će se postupak u ovoj pravnoj stvari dalje voditi po odredbama ZPP-a koje važe za redovan parnični postupak, te će se predmet zavesti pod oznaku „P“.  Nakon izvršenog vještačenja i identifikacije parcela preko kojih prolaze dalekovodne žice, tužitelj je podneskom od 18.7.2025. godine i na glavnoj raspravi od 20.8.2025. godine preinačio tužbeni zahtjev  tako što je tražio da mu tuženi nadoknadi štetu  nastalu umanjenjem tržišne vrijednosti  zemlje na parcelama k.č. br. 396/26, 396/27 i 396/28 u iznosu od 87.102,00 KM, sa zakonskom zateznom kamatom počev od dana donošenja presude, pa do konačne isplate, kao i da tužitelju naknadi troškove postupka sa zakonskom zateznom kamatom počev od dana donošenja presude pa do [image: image2.jpg]


 konačne isplate.  U završnom izlaganju je predložio da sud usvoji u cijelosti preinačeni tužbeni zahtjev.
Tuženi je u pismenom odgovoru na tužbu i u toku postupka naveo da osporava u cijelosti tužbu I tužbeni zahtjev. Preko  dijela nekretnina tužitelja prelazi elektroenergetski vod koji je izgrađen 1984. godine za koji tužena ima pribavljene dozvole nadležnih oragana uprave. Na osnovu izdatih odobrenja, tužena je stekla pravo da izgradi sporne elektroenergetske objekte, da ih koristi i s njima raspolaže. Tužena je u konkretnom slııčaju  gradnje  svojih objekata postupala u skladu sa pozitivno-pravnim propisima, a sve to u ostvarenju i zadovoljavanju javnog, odnosno ekonomskog i društvenog interesa, a za što postoje i dokazi da su sporni elektroenergetski objekti izgrađeni u skladu sa važećim propisima. Osporio je preinačeni tužbeni zahtjev sa pripremnog ročišta od 01.10.2024. godine jer se u kontretnom slučaju radi o elektroenergetskim objektima koji su građeni 1965. godine i 1983. godine prošlog vijeka pa je iste bilo nemoguće graditi a niti pribavljati bilo kakve dozvole od nadležnih  Upravnih organa bez saglasnosti vlasnika nekretnina na kojima se takvi objekti grade. Tuženi se protivio i posljednjem preinačenom tužbenom zahtjevu iz razloga, što je isti preciziran shodno nalazu vještaka poljoprivredne struke, a koji je nalaz temeljen na osnovu umanjenja vrijednosti građevinskog zemljišta, zatim što je umanjenje vrijednosti zemljišta utvrđeno u previsokom i nerealnom iznosu u odnosu na stvarno stanje, kao i zbog činjenice, da je u osnov umanjenja vrijednosti spornog zemljišta uzeto i pravo služnosti prolaza do elektroenergetskih objekata  što u predmetnoj pravnoj stvari nije slučaj, uzimajući u obzir pravnu regulativu pozitivno pravnih propisa. U završnom izlaganju je istakao prigovor nedostatka pasivne legitimacije za vođenje ove parnice, obzirom da je elektroenergetske objekte u konkretnom slučaju gradilo drugo pravno lice. Tužena je, nadalje dokazala, da je gradnja predmetnih objekta izvršena na osnovu građevinske dokumentacije, a koja se shodno važećim propisima iz tog perioda ne bi mogla izdati bez uređenja imovinsko pravnih odnosa sa vlasnicima nekretnina na kojima se grade ili preko kojih prelaze elektroenergetski objekti. Nalaz i mišljenje vještaka poljoprivredne struke je urađen paušalno, odnosno nije urađen u skladu sa pravilima struke, zbog čega tužena smatra, da se isti u konkretnom slučaju ne može uzeti kao osnovan. Ovaj vještak svoj nalaz i mišljenje nije uradio shodno postavljenom zadatku, odnosno u odnosu na parcele za koje mu je dat zadatak, a procjenu je vještak  izvršio na osnovu cijena za građevinsko zemljište, što u predmetnoj pravnoj stvari nije slučaj. Procenat  umanjenja tržišne vrijednosti zemljišta je određen u previskom procentu od 60%, jer se  zemljište u zaštitnoj zoni može upotrebljaviti za poljoprivrednu proizvodnju u cjelosti, a izvan zone je slobodno, i može se kao takvo upotrebljavati za bilo koju namjenu i bez ikakvih ograničenja na šta ukazuje i vještak elektro struke, koji je jedini relevantan za ovo pitanje. Nalaz vještaka poljoprivredne i geodetske struke, ne mogu se prihvatiti kao pravno utemeljeni, a na što ukazuju i odredbe člana 7. i 8. Zakona o parničnom postupku (kada se svi dokazi dovedu u njihovu međusobnu vezu, ovi nalazi su kontradiktoran dokazima u spisu, kao i nalazu vještaka elektrotehničke struke). Ove zakonske odredbe predstavljaju dovoljan osnov da sud odbije tužbeni zahtjev tužitelja. Veoma bitno za naglasiti, jeste činjenica, da je odredbom člana 70. Zakona o eksproprijaciji utvrđeno da se u roku od godinu dana od dana stupanja na snagu ovog Zakona, može podnijeti zahtjev za određivanje naknade, a koji je rok je zakonski, odnosno prekluzivni. Prema ovoj zakonkoj odredbi, tužitelj je očigledno izgubio pravo da potražuje bilo kakvu naknadu u konkretnom slučaju. Tužena je u konkretnom slučaju postupala u skladu sa pozitivno-pravnim propisima, a sve to u ostvarenju i zadovoljavanju javnog, odnosno ekonomskog i društvenog interesa, a za što postoje i dokazi u spisu - da su sporni elektroenergetski objekti izgrađeni u svrhu priključenja krajnjih kupaca, koju činjenicu je potvrdio vještak elektrotehničke struke. Predložio je da sud u cjelosti odbije tužbeni zahtjev kao neosnovan, te obaveže tužitelja da tuženoj nadoknadi troškove parničnog postupka.
Na glavnoj raspravi po prijedlogu tužitelja provedeni su dokazi čitanjem u uvidom u: Posjedovni list Opštine Živinice broj 192 KO Kovači od 26.04.2017. godine bez potpisa i ovjere- samo za internu upotrebu i od 25.08.2011. godine u originalu, zemljišno knjižni izvadak br. 2082 KO Kovači od 30.30.2023. godine, u fotokopiji,  presudu Općinskog suda u Živinicama,  broj:  33 0 P 069353 16 P od 11.08.2017. godine pravosnažna  09.11.2021. godine,  izvršen je uviđaj na licu mjesta i vještačenje po vještaku geodetske struke Butković Ismetu,  te  vještačenje po vještaku poljoprivredne struke Selimović Suadu, vještačenje po vještaku elektrotehničke struke Divković Vinku i saslušanje tužitelja kao parnične stranke.
Po prijedlogu tuženog provedeni su dokazi čitanjem u uvidom u:  rješenje Opštine Živinice br.05 4-UP/I-364 82 od 13.05.1982. godine, rješenje Opštinske komisije za urbanizam, građevinske, stambeno-komunalne i imovinskopravne poslove Opštine Živinice br. 04 4-UP-I-361-108 83 od 22.04.1983. godine, energetska saglasnost izdata Rudnicima uglja “Tito” Banovići br. 308/65 od 13.02 1965. Godine, načelna saglasnost Rudnika uglja “Tito" Banovići br. 3-53-10948/65 od 03.09.1965. godine, saglasnost Rudnika “Tito" Banovići br. 3-53-10949/65 od 03.09.1965. godine, rješenje Skupštine opštine Živinice broj: 03/2-1050 od 07.09. 1965. Godine, izvještaj investitora, saglasnost za izdavanje upotrebne dozvole od 09.05.1967. godine, rješenje Skupštine opštine Živinice broj: 03/2-87/2  od 19.05.1967. godine, rješenje Skupštine opštine Živinice broj: 03/2-87/67 od 19.05.1967. godine, tehnički izvještaj, zahtjev za dostavu dokumentacije br. 539/23 od 20.12.2024. godine upućen RMU Banovići[image: image3.jpg]


, dopis JU Arhiv Tuzlanskog kantona broj 03/1-2614-2/24 od 02.12.2024. godine, račun JU Arhiv Tuzlanskog kantona broj 393/2024 od 05.12.2024. godine, rješenje Opštinske komisije za urbanizam, građevinske stambeno komunalne i imov.prav. poslove Opštine Živinice, o upotrebnoj dozvoli objekta-građevine br. 04/4 U2/I-360-37/83 od 29.03.1984. godine, dopis RMU Banovići na ime tužene od 15.01.2025. godine, zahtjev tužene upućen RMU Đurđevik za dostavu dokumentacije od 07.02.2025. godine i  vještačenje po vještaku elektrotehničke struke Vinku Divković. 
Nakon provedenih dokaza, cijeneći svaki dokaz posebno i sve dokaze zajedno u smislu čl. 8. Zakona o parničnom postupku („Službene novine F BiH“ broj: 53/03, 73/05, 19/06 i 98/15) -  dalje: ZPP,  Sud je donio odluku kao u izreci iz sljedećih razloga:

Aktivna legitimacija tužitelja u ovoj pravnoj stvari za potraživanje naknade štete zbog  ustanovljavanja služnosti, proizlazi iz posjedovnog lista br. 192 K.O. Kovači iz kojeg je sud utvrdio da je tužitelj upisan kao posjednik sa udjelom 1/1 na predmetnim nekretninama označenim kao k.č.br. 396/26,396/27 I 396/28, zv. „Umlenice" oranica/njiva 5 klase i iz  zemljišnoknjižnog uloška  broj 1918 K.O. Kovači,  iz kojeg je utvrđeno da je tužitelj upisan kao vlasnik  sa udjelom  1/1 na predmetnim nekretninama, a što je utvrdio i vještak geodetske struke Butković Ismet u svom pismenom nalazu i mišljenju od 14.4.2025. godine uz koji je priložio navedeni posjedovni list i stanje iz zk. Uloška. 
Iz presude Općinskog suda u Živinicama broj: 33 0 P 069353 16 P od 11.08.2017. godine pravosnažna  09.11.2021. godine, utvrđeno je da je tužitelj vodio parnični postupak protiv tuženog, radi naknade štete kojom presudom je utvrđeno da tuženi nije stekao pravo stvarne služnosti postavljanjem dalekovodnih stubova, koji stubovi prelaze i zauzimaju parcelu tužitelja u površini od 4150 m2, a koja parcela je označena k.č. 396/1 (st.pr. k.č. br. 1187/1 upisana u zk.ul. br. 2942 K.O. Đurđevik u površini od 8344 m2, k.č.br. 1191/1 , upisana u Zk.ul. br. 2639 K.O. Đurđevik u površini od 11118 m2  K.O. Đurđevik), a koja parcela je po novom premjeru upisana u Pl.br. 192 K.O. Kovači zv. „Umlenice“ njiva 5 klase u ukupnoj površini od 21322 m2, a koji dalekovodi su sastavni dio dalekovoda kV 10 (20) KV Kuljan i DKV 35kV Živinice-Đurđevik, pa je naloženo  tuženom da o svom trošku izmjesti navedene stubove sa parcele tužitelja u roku od 30 dana od dana prijema presude. Dakle, u ranijem parničnom postupku predmet spora su bili stubovi koji su izgrađeni na parcelama tužitelja, a koji stubovi su po navedenoj presudi izmješteni od strane tuženog što je potvrdio tužitelj u svom iskazu saslušan kao parnična stranka, pa je tužitelj nakon njihovog izmještanja prodao to zemljište, ali da predmetno zemljište preko kojeg prolaze 4 dalekovodne žice od dalekovoda koji se ne nalazi na parceli tužitelja nego na susjednoj parceli, neće niko da kupi.  
Uviđajem na licu mjesta od 10.4.2025. godine, koji je obavljen  u prisustvu vještaka geodetske i  elektrotehničke struke, dok je vještak poljoprivredne struke naknadno izašao na lice mjesta, sud je utvrdio da se predmetne nekretnine nalaze u naselju Kovači, Đurđevik u blizini kuće tužitelja, tako da se može do mjesta preko kojeg prolaze žice dalekovoda kroz parcele tužitelja  do njegove kuće, a udaljeno je od kuće tužitelja po procjeni suda oko 150 m. Parcela je ravnog izgleda, koristi se u poljoprivredne svrhe, na istoj se vide ostaci posječenih stabala kukuruza oko 5 cm iznad zemlje u redovima. Iznad predmetne nekretnine prolaze dalekovdne žice i to 4 komada-provodnika dok se na nekretninama tužitelja ne nalazi dalekovod sa željeznim stubovima 35 kW, nego na susjednoj parceli. Žice se nalaze na visini od oko 12 m (najdonja žica) od zemlje. Po izjavi prisutnog vještaka geodetske struke Butković Ismeta predmetne žice od dalekovoda prelaze preko parcela kč.br. 396/26, 396/27 i 396/28, a ne preko parcela iz rješenja suda u kojem je dat zadataka za vještačenje, čije potpune podatke će dostaviti naknadno, a iste se vode u vlasništvu H.A. sa dijelom 1/1. Vještak elektrotehničke struke Divković Vinko je na licu mjesta  utvrdio da se radi o dalekovodu 35 kW  kroz koji zaštitna zona iznosi 13,70 m, o čemu će sačiniti pismeni nalaz i mišljenje.  
Vještak geodetske struke Butković Ismet je u svom pismenom nalazu i mišljenju od 14.04.2025. godine naveo da je po rješenju Suda imao zadatak da izvrši identifikaciju parcele tužitelja kč.br. 396/3 zv. Umlenica upisane u zk.ul.br. 2082 K.O. Kovači i kč.br. 396/1 upisana u zk.ul.1918 K.O. Kovči, ali da je tužitelj izvršio parcelaciju zemljišta u prethodnom periodu na veći broj parcela, da su neke od  novoformiranih parcela već prodate i upisane na druga lica, pa je izvršio identifikaciju parcela tužitelja preko kojih prelazi dalekovod 35 kW. Na licu mjesta je utvrdio da dalekovod koji je zatečen na licu mjesta prelazi predmetni lokalitet sa 4 žice, bez stajnih tačaka stubnog mjesta. U neposrednoj blizini se nalaze rešetkasti stubovi , ali na drugim parelama. Žice dalekovoda zauzimaju širinu prostora u iznosu od 3,70 metra. Zemljište preko kojeg prelaze žice je po kulturi njiva, 5 kl. i služi za poljoprivrdnu proizvodnju. Dalekovodne žice prelaze preko parcela tužitelja i to: kč.br. 396/26 zv. Umlenice, oranica-njiva 5 kl. Površine od 1090 m2, kč.br. 396/27 zv. Umlenice oranica-njiva 5 kl. površine 1027 m2  i kč.br. 396/28 zv. Umlenice oranica-njiva 5 kl. površine 1109 m2, sve tri upisane u Posjedovni list broj 192 i zk.ul.br. 1918 K.O. Kovači u korist posjednika i vlasnika H.A.1. A. sa dijelom 1/1 iz Kovača. Dužina dalekovoda koju zauzima na ove tri parcele iznosi 86,77 metra sa širinom od 3,70 metra, što zauzima ukupnu površinu u iznosu od 321 m2 od čega površina koju zauzima dalekovod od parcele kč.br. 396/26 iznosi 134 m2,  od parcele kč.br. 396/27 zauzima površinu u iznosu od  97m2 i od kč.br. 396/28 zauzima površinu od 90 m2. Vještak je izvršio konsultaciju sa vještakom elektrotehničke struke Divković Vinkom iz Tuzle od kojeg je dobio podatak da širina zaštitnog pojasa  iznosi  5 m od krajnjih žica sa lijeve i desne strane dalekovoda, pa je vještak geometar  utvrdio da ukupna površina zaštitne zone sa lijeve i desne strane iznosi  875 m2, od čega se 360 m2  odnosi na parcelu kč.br. 396/26, zatim 260 m2 se odnosi na  parcelu kč.br. 396/27  i 255 m2 zaštitnog pojasa se odnosi na parcelu kč.br. 396/28, a sve kako je prikazano na skici lica mjesta vještaka geometra od 14.4. 2025. Godine. Vještak je takođe utvrdio da su u prostornom planu Grada Živinice sve tri parcele definisane po karakteru kao građevinsko zemljište. Na glavnoj raspravi prilikom saslušanja vještak je pojasnio da se parcele kč. br. 396/3 i kč. 396/1 koje je po zadatku iz rješenja trebao identifikovati na licu mjesta  nalaze na drugom mjestu I da preko njih ne prelazi postojeći dalekovod, da parcela kč. 396/3 veže uz kuću tužitelja i preko nje ne prelaze žice, a da je parcela kč. br. 396/1 trenutno upisana u korist Z.B. i u PL i ZK ulošku ista se ne vodi na tužitelju pa je na uviđaju na licu mjesta nakon pokazivanja dalekovoda i žica od strane tužitelja, identifikovao parcele preko kojih prolazi dalekovod koje su upisane kao posjed i vlasništvo tužitelja i to kč. br. 396/26, 396/27 I 396/28 sve upisane u PL 192 i ZK 1918 KO Kovači u posjedu i vlasništvu H.A.1. A. sa dijelom 1/1. Pojasnio je I da je kč. br. 396/1 u prethodnom periodu imala veću površinu nego trenutno upisana u kat. Operatu, te da je od parcele kč.br. 396/1 dana 06.02.2023. i 11.06.2024. godine izvršeno cjepanje na više kat. Čestica I to: kč.br. 396/16, 396/19, 396/20, 396/21, 396/22, 396/23, 396/27, 396/26, a koje su sada dobile nove površine a neke je  tužitelj poslije tog cijepanja prodao, a pojedine su ostale na njegovom imenu, kao što je kč. br. 396/26, 396/27 i 396/28 koje su identifikovane na licu mjesta i preko kojih prolaze dalekovodne žice a što se jasno vidi na skici lica mjesta koja je sastavni dio nalaza i mišljenja od 14.04.2025. godine.  
Nalaz i mišljenje ovog vještaka sud je prihvatio kao objektivan i stručan jer je sačinjen od stručnog lica za ovu vrstu vještačenja na osnovu podataka sa lica mjesta i dokumentacije iz katastra nekretnina  kao i zemljišne knjige, a uz to nalaz je potkrijepljen priloženom dokumentacijom koja je korištena za izradu nalaza i mišljenja. Nalaz ovog vještaka nije osporen od tužitelja a koji je osporen od strane tuženog iz razloga da isti nije urađen u skladu sa postavljenim zadatkom. U odnosu na ovaj prigovor vještak  se izjasnio na glavnoj raspravi kako je naprijed navedeno a što je sve tačno jer je na uviđaju utvrđeno da dalekovodne žice prelaze preko kč. br. 396/26, 396/27 i 396/28 a koje su nastale cijepanjem kč. br. 396/1. 

Na osnovu nalaza I mišljenja vještaku elektrotehničke struke Vinka Divković od 09.5.2025. godine i njegovog izjašnjenja na glavnoj raspravi, utvrđeno je da je vještak na uviđaju od 10.04.2025. godine, izvršio obilazak predmetne zemljišne parcele k.č.br. 396/1 kojom prilikom je izvršio i fotografisanje dalekovoda, koji „prelazi„ preko  novoformiranih parcela k.č. br. 396/26, 396/27 i 396/28 K.O. Kovači (preko zemljišne parcele k.č.br. 396/3, ne prelazi nijedan dalekovod). Vještak je utvrdio  da se radi o dalekovodu 35 kV (na fotografijama br. 2.i 3. - dalekovod sa tzv. željezno rešetkastim stubovima, na kojem se vide 4 provodnika) a koji povezuje transformatorsku stanicu 35/10 kV „Živinice II u vlasništvu JP [image: image4.jpg]


E. BiH” dd Sarajevo — Podružnica „E. „ Tuzla (sa sjedištem u Tuzli, ulica R. br. … ) i transformatorsku stanicu 110/35/6 kV u vlasništvu firme „Elektroprenos BiH” a.d. Banja Luka - Operativno područje Tuzla (sa sjedištem u Ljubačama bb). Navedeni dalekovod 35 kV je u vlasništvu JP „E. BiH” dd Sarajevo Podružnica „E. „ Tuzla i za isti dalekovod vlasnik pojeduje Rješenje o upotrebnoj dozvoli objekta (fotokopija rješenja priložena u sudskom spisu) - građevine Broj: 04/4-UP/l-360-37/83 od 29.03.1984. godine, izdato od strane Opštinske komisije za urbanizam, gradevinske, stambeno-komunalne i imovinsko-pravne poslove Opštine Živinice, kojim se izdaje odobrenje za upotrebu objekta dalekovod TS 1 10/35 kV Đurdevik - TS Živinice II. Vještak je utvrdio da navedeni dalekovod 35 kV, odnosno zaštitna zona sigurnosti ispod i pored dalekovoda iznosi 13,70 m, što uz dužinu trase ovog dalekovoda preko parcela u vlasništvu tužitelja od 86,77 m čini površinu 1.196 m2. U odnosu na pitanje kolika je površina nekretnina tužitelja neophodno potrebna za održavanje elektroenergetskih objekata dalekovoda, vještak se izjasnio da se to ne može  decidno utvrditi, niti se utvrđuje, jer se hipotetički može pretpostaviti da vlasnik dalekovoda možda nikada neće imati potrebe da pristupi navedenim percelama radi održavanja dalekovoda, ali s druge strane, ukoliko se ukaže potreba pristupa dalekovodu i ako prilikom pristupa tom dalekovodu vlasnik dalekovoda načini neku štetu, dužan je vlasniku parcele tu štetu i nadoknaditi u skladu sa članom 145 . Zakona o električnoj energiji u F BiH (Službene novine F BiH br. 60/23). Prema mišljenju vještaka,  ne postoji nemogućnost redovnog korištenja nekretnina tužitelja spram položaja i udaljenosti stubova i žica tuženog ukoliko se radi o poljoprivrednom zemljištu jer su prilikom izgradnje dalekovoda ispoštovani tehnički propisi o tzv. sigurnosnoj visini i udaljenostima, ali da postoji oblik ograničenja nekretnina tužitelja u redovnom korištenju svojih nekretnina, a ta ograničenja su određena članom 143. Zakona o električnoj energiji u F BiH. Predmetni dalekovod 35 kV, je izgrađen 1983. godine obzirom da je upotrebna dozvola izdata 29.03.1984. godine, podrazumijeva se da posjeduje glavni projekat, odobrenje za gradenje i odobrenje za upotrebu,  izgrađen je po zahtjevu RO za prenos električne energije „EIektroprenos”, Sarajevo za potrebe Investitora odnosno RO za prenos električne energije „EIektroprenos", Sarajevo, a  dalekovod je predat u vlasništvo RO „EIektro-Tuzla"OOUR-a „EIektrodistribucija” Živinice, bez naknade. Dozvoljena trasa zaštitnog koridora ovog elektroenergetskog objekta, odnosno dalekovoda 35 kV iznos 13,70 m ukupno odnosno 6,85 sa obje strane dalekovoda, gledano od sredine odnosno od ose dalekovoda. Prilikom gradnje  objekta dalekovoda 35 kV TS, Živinice II - TS [image: image5.jpg]


,Ðurđčvik" nije se odstupilo od tehničkih normativa i propisa koji regulišu predmetnu stvar, a da sadašnja tužena odnosno njen pravni prethodnik iz vremena izgradnje dalekovoda RO, EIektro- Tuzla", OOUR-a „EIektrodistribucija „ Živinice nije imala nikakvu bitnu ulogu. Na glavnoj raspravi kroz pitanja stranaka vještak je pojasnio da je zaštitni pojas utvrdio na osnovu projektne dokumentacije za dalekovodne stubove, dobio je razmak krajnjih žica od ose dalekovoda koji iznosi 1,85 m što znači 3,7 m je ukupni razmak između žici. Širinu zaštitne zone dalekovoda je utvrdio na osnovu pravilnika o tehničkim normativima za izgradnju nadzemnih elektroenergetskih vodova od 1kW do 400 kW ( sl. List SFRJ br 65/88) čl. 102 je određeno da sigurnosna udaljenost od žica iznosi 5 m tako da ukupna širina tkz. zaštitne zone ispod dalekovoda 35 kW iznosi 13,70 m što je i napisano na st. 6 nalaza i mišljenja. Sa vještakom geometrom je utvrdio da udaljenost žica od zemljišta iznosi cirka 12 m, to znači da vlasnik poljoprivrednog zemljišta može isto koristiti u predviđene svrhe, bez ikakvih smetnji. Vještak je pojasnio da nije našao neku logičnu vezu između dalekovoda RMU Tito Banovići- RMU Đurđevik, obzirom da se ovdje radi o dalekovodu RMU Đurđevik TS  Živinice II. Ispod predmetnog dalekovoda mogu se zasađivati tkzv. niske poljoprivredne kulture bez ikakvih smetnji, a I druge vrste poljoprivrednih kultura tj. voća s tim što se prilikom rasta voća mora osigurati sigurnosna visina ispod žica dalekovoda a koja prema citiranom pravilniku iznosi 6 m, odnosno mora se objezbjediti udaljenost između žica dalekovoda i žica i voćki od 6 m, a izvan zone sigurnosti dozvoljeno je zasađivanje bilo koje voća odnosno drveća. U odnosu na postavljanje plastenika ili staklenika, npr. Rezervoar za vodu, hladnjača, skladište za poljoprivredne proizvode postoji pravilnik o zonama sigurnosti iz 2008. godine koji zabranjuje izvođenje bilo kakvih radova u zoni sigurnosti.
Nalaz ovog  vještaka sud je prihvatio kao objektivan i stručan jer je sačinjen od stručnog lica za ovu vrstu vještačenja, a nije u suprotnosti sa drugim izvedenim dokazima niti je osporen od strane stranaka u postupku.  

Na osnovu ovako provedenih dokaza sud je utvrdio da je prolaskom četiri dalekovodne žice dalekovodu 35 kV u vlasništvu tuženog JP „E. BiH” dd Sarajevo Podružnica „E.„ Tuzla, preko  parcela k.č. br. 396/26, 396/27 i 396/28 K.O. Kovači vlasništvo tužitelja, ustanovljena služnost u korist tuženog (nepotpuna eksproprijacija) kojom je ograničeno pravo vlasništva tužitelja  na njegovim nekretninama.


U članu 56. Zakona o eksproprijaciji ("Sl. novine FBiH", br. 70/2007, 36/2010, 25/2012, 8/2015 - odluka US i 34/2016) je navedeno da u slučaju ustanovljavanja služnosti naknada se određuje u iznosu za koji se uslijed ustanovljene služnosti umanjuje tržišna vrijednost nekretnine kao i pravo na štetu zbog izmakle dobiti, a što se u ovom postupku I potražuje od strane tužitelja s tim što tužitelj nakadu imenuje kao štetu.  
U konkretnom slučaju  postoji nepotpuna faktička eksproprijacija i ustanovljena služnost na zemljištu tužitelja  u smislu odredbe člana 8. stav 1. Zakona o eksproprijaciji, koja datira od izdavanja odobrenja za izgradnju predmetnog dalekovoda 22.04.1983. godine.  Za sporni dalekovod 35 Kv sa kojeg preko parcela tužitelja prelaze 4 žice izdata je urbanistička saglasnost po rješenju Opštine Živinice br.05 4-UP/I-364 82 od 13.05.1982. godine, te je izadato I odobrenje za građenje rješenjem Opštinske komisije za urbanizam, građevinske, stambeno-komunalne i imovinskopravne poslove Opštine Živinice br. 04 4-UP-I-361-108 83 od 22.04.1983. godine, kao I upotrebna dozvola bjekta-građevine po rješenje br. 04/4 U2/I-360-37/83 od 29.03.1984. godine.

Ostala dokumentacija koju je kao dokaze predložio tuženi  koja potiče iz 1965. I 1967. Godine se ne odnosi na sporni dalekovod, pa ista nema nikakav značaj za ovaj predmet. 

Neosnovan je prigovor  istaknut od strane tuženog da tužitelj nije podnio zahtjev za određivanje naknade u prekluzivnom roku od godinu dana koji je propisan u čl. 70. Zakona o eksproprijaciji pa da je izgubio pravo da potražuje bilo kakvu naknadu u konkretnom slučaju. Ovo iz razloga jer prema pravnom shvatanju usvojenom na Panelu za ujednačavanje sudske prakse iz građanske oblasti na kojem su učestvovali predstavnici Suda Bosne i Hercegovine, Vrhovnog suda Federacije BiH, Vrhovnog suda Republike Srpske i Apelacionog suda Brčko Distrikta BiH, održanom u Sarajevu 30.01.2014. godine i pravni stav Vrhovnog suda BiH, objavljen u Biltenu 1989/2, zahtjev za novčanu naknadu zbog izvršene faktičke eksproprijacije ne zastarijeva. Takođe je Vrhovni sud u svojoj odluci  broj 32 0 V 206764 20 Rev od 23.11.2021. godine stanovišta da korisnik eksproprijacije ne može sa uspjehom istaći prigovor zastare zahtjeva predlagača za određivanje naknade, jer podnošenje takvog zahtjeva od strane ranijeg vlasnika nije vezano ni za kakav rok.
Nije osnovan ni prigovor tuženog nedostatka pasivne legitimacije, a iz razloga što je u postupku utvrđeno da je tuženi vlasnik predmetnog dalekovoda čije žice prelaze preko parcela tužitelja. Da je tuženi vlasnik spornog dalekovoda potvrdio je vještak Divković Vinko u svom nalazu I mišljenju a isto proizlazi i iz naprijed navedene pravosnažne presude ovog suda broj: 33 0 P 069353 16 P od 11.08.2017. godine.
Na okolnost utvrđivanja visine naknade odnosno štete koju potražuje tužitelj, provedeno je vještačenje po vještaku poljoprivredne struke  Suadu Selimović iz Živinica, koji je sačinio pismeni nalaz i mišljenje od 09.7.2025. godine. Vještak je u svom nalazu i mišljenju utvrdio da se trasa dalekovoda pruža u pravcu sjever-jug koji dijagonalno presjeca sve tri predmetne parcele na dva dijela. Dokazano je da je ispod trase dalekovoda, kao i u zaštitnoj zoni ograničeno korištenje zemljišta u poljoprivredne svrhe. Usljed blizine žica/elektrovodova I njihovog negativnog uticaja, kao I radi obezbjeđenja cjelogodišnjeg nesmetanog pristupa dalekovodu od strane  njegovog vlasnika, a to znači da se ne može uzgajati visoko krošnjasto voće (jabuke, kruške, šljive, trešnje, višnje, breskve, kajsije I dr. a takode ni žbunasto višegodišnje voće (borovnica, aronija,  ribizla I dr.) jer smetaju pristupu vlasnika dalekovodu, te niti bilo koja kultura koja traži potporu tj. špalir a koji se pravi od metalne konstrukcije ili se koristi pocinčana žica kao npr. za špalir maline i kupine. Zaštićeni pojas je površina i prostor pored, ispod i iznad distribucijskog elektroeneroetskog objekta  nužan za prostorno planiranje, utvrđivanje lokacije, uspostavu posjeda/vlasništva, izgradnju, pogon i održavanje distribucijskog elektroenergetskog objekta u kojem nije dozvoljeno izvoditi radove odnosno graditi, zatim nije dozvoljena izgradnja plastenika I staklenika niti drvene a kamoli metalne konstrukcije, a poznato je da se u plastenicima uzgajaju viskokovrijedne kulture čija je proizvodnja najprofitabilnija u poljoprivredi. Takođe ne mogu se uzgajati kulture koje traže podizanje gredica/bankova sa zastrtom folijom kao što je višegodišnji zasad jagode, a ograničeno je I postavljanje rezervoara za navodnjavanje I postavljanje sistema aluminijskih cjevovoda I rasprskivača za navodnjavanje. Na dijelovima koji nisu u zaštitnoj zoni takođe postoje ograničenja u uzgoju višegodišnjih voćnih zasada u sistemu gustog uzgoja koji onemogućava prilaz trasi dalekovoda a poznało je da vlasnik zahtijeva mogućnost stalnog neometanog pristupa dalekovodu. Zabranjena je izgradnja objekata ispod dalekovoda i zaštitnom pojosu za poljoprivredne svrhe kao što su štale, hladnjače, skladišta za poljoprivredne proizvode, silosi ili nadstrešnice za sijeno. Pored toga ključno ograničenje u procesu kupoprodaje je pravo služnosti vlasnika dalekovoda jer niti jedan kupac ne želi da bilo ko ima pravo služnosti na nekretnini koju će on kupiti ili će pristati uz značajan popust u cijeni nekretnine. Vještak je mišljenja da je na površini koju zauzima trasa dalekovoda i zaštitna zona totalno uništena tržišna vrijednost zemljišta (totalna šteta), tj. ne postoji kupac koji bi tu površinu kupio odnosno dao novac, jer postoji visok stepen psihološkog straha od dalekovodnih žica koje su pod naponom, ali  obzirom da nije uništena supstanca zemljišta ono postoji i može se koristiti za vrlo mali broj aktivnosti na njemu pa smatra da je njegova tržišna vrijednost umanjena za 80%. Preostalo zemljište na predmetnim parcelama (zemljište koje je izvan trase dalekovoda i zaštitne zone) koje je dalekovodom podijeljeno na svakoj parceli na dva dijela a čini jedinstvenu katastarsku česticu koja predstavlja osnovnu katastarsku jedinicu u prometu zemljišta trpi umanjenu tržišnu vrijednost od 40% prema svemu naprijed navedenom, a što znači da su parcele na slobodnom tržištu izgubile 75% svoje tržišne vrijednosti. Nadalje, vještak je izvršio procjenu tržišne vrijednosti predmetnih nekretnina koje predstavljaju poljoprivredno zemljište, a za procjenu tržišne vrijednosti koristio je uporednu metodu te se predmetne parcele porede sa parcelama koje nemaju ograničenja u njihovom korištenju ili namjeni u druge svrhe. Vještak je analizirao 4 ostvarena slučaja kupoprodaje poljoprivrednog ravnog zemljišta kao što su predmetne nekretnine  gdje je u prvom slučaju cijena bila 124 KM/m2 koja cijena je visoka zbog blizine gradskog centra, drugi slučaj 38,31 KM/m2, treći 40 KM/m2 I četvrti 28 KM/m2 gdje je cijena ostvarena za zemljište koje je približno slične udaljenosti od gradskog centra. Predmetne parcele su udaljene 4,6 km od gradskog centra Živinice povezane putnom mrežom I nalaze se u gusto naseljenom prostoru sa razvijenom infrastrukturom za stanovanje, a iste su definisane kao građevinsko zemljište što je utvrdio vještak geometar. Na osnovu lokacije, veličine I mogućnosti korištenja  u različite svrhe (građevinske)  smatra da se za predmetno zemljište  može u slobodnoj prodaji postići cijena od 45 KM/m2, što za ukupnu površinu sve tri parcele od 3226 m2 iznosi 145.170,00 KM. Vještak je utvrdio da je površina zemljišta ispod trase i zaštitne zone  80 %  izgubla tržišnu vrijednost, a ostatak tj. površina parcela koja je van trase dalekovoda i zaštitne zone je 40% izgubila tržišnu vrijednost, te je na kraju dao mišljenje da su parcele na slobodnom tržištu izgubile 65% svoje tržišne vrij ednosti, ali je obračun umanjene tržišne vrijednosti računao na prosječnih 60% za cjelokupnu površinu parcela. Pojedinačno za kč.br. 396/26 površine od 1090 m2 x 45 KM/m2 =49.050,00 KM X 60% = 29.430,00 KM,  za kč.br. 396/27 površine od 1027 m2 x 45 KM/m2 =46.215,00 KM X 60% = 27.729,00 KM I za  kč.br. 396/28 površine 1109 m2 x 45 KM/m2 =49.905,00 KM X 60% = 29.943,00 KM, a za sve tri parcele ukupna umanjena tržišna vrijednost iznosi 87.102,00 KM. Na glavnoj raspravi kroz pitanja stranaka vještak je pojasnio kako je došao do procenta unanjenja tržišne vrijednosti nekretnina za 60 %, navodeći da žice predmetnog dalekovoda dijagonalno sijeku sve 3 parcele na dva dijela i dijele ih na zonu trase i zaštitnu zonu gdje je 100 % zabranjeno korištenje za građevinske svrhe, za izgradnju plastenika, usjeva koje traže špalir ( mreže i žice) koje štite i vrše potporu poljoprivrednim kulturama analizirajući da u suštini nije uništena supstanca zemljišta tj. da se zemljište može koristiti u poljoprivredne svrhe sa velikim ograničenjima kako ga je tužitelj  do sada koristio, taj postotak od 100 % u zoni trase dalekovoda i zaštite  zone je sveo na 80 % a ostalo zemljište koje se nalazi sa lijeve i desne strane također sa 50 % umanjio na 40 % tako da u prosjeku tržišna cijena ovog zemljišta odnosno ove 3 parcele koje su dijagonalno presječene na dva dijela, smatra da je njihova umanjena tržišna vrijednost na slobodnom tržištu i slobodnoj kupovini uz sve navedene limite u prosjeku 60 %. Potvrdio je da se trenutno zemljište koristi kao poljoprivredno i da se vlasnik pridržavo određenih limita koji su uspostavljeni postavljanjem dalekovoda tako da na terenu nije imao ni mogućnosti da gradi objekte ili uspostavlja proizvodnje koje su zabranjene od strane vlasnika dalekovoda, da je pri procjeni imao u vidu 5. klasu zemljišta i vodio računa da  zemljište na osnovu klase, ekspozicije, konfiguracije nema nikakvih ograničenja u korištenja u poljoprivredne svrhe da se može koristit za uzgoj  svih poljoprivrednih kultura sa našeg podnevlja da nema dalekovoda. Tužitelj je svoju poljoprivrednu proizvodnju uspostavio prema limitima koji su postavljeni od strane vlasnika dalekovoda te na kulturama koje je uzgajao nije trpio štetu u proizvodnji.

Ocjenjujući nalaz i mišljenje vještaka poljoprivredne struke, sud je smatrao neosnovanim prigovore tuženog te u cijelosti poklonio vjeru nalazu i mišljenju sa izjašnjenjem vještaka na glavnoj raspravi, nalazeći da je isti objektivan i dat u skladu sa pravilima struke, te kao takav pruža dovoljno osnova za utvrđivanje tržišne vrijednosti predmetnih nekretnina i utvrđeni stepen umanjenja. Naime i ovaj sud prihvata kao mjerodavnu tržišnu cijenu od 45,00 KM/m2 (za sve parcele 145.170,00 KM) a iz razloga što je vještak koristio uporednu metodu o prodaji zemljišta u susjednoj K.O. prilažući podatke o cijeni zemljišta iz tri zaključena ugovora o prodaji sa podacima kao naprijed i jedan zaključen sporazum u postupku eksproprijacije nekretnina u blizini  lokaliteta predmetnih nekretnina  iz 2022. Godine gdje je sporazumno, dakle uzajamnim popuštanjem prije 3 godine određena cijena zemljišta u iznosu od 28 KM/m2,   a sve iz razloga koje je vještak detaljno obrazložio u svom nalazu i mišljenju.  Sud je takođe prihvatio mišljenje vještaka poljoprivredne struke struke da je zbog ustanovljene služnosti na parcelama tužitelja, došlo u prosjeku do 60% umanjenja vrijednosti nekretnine (87.102,00 KM) na sve tri parcele, a kako je  vještak došao do tog procenta isti je detaljno pojasnio na glavnoj raspravi, pa je neosnovan prigvor tuženog da je nalaz vještaka nejasan i  kontradiktoran nalazu vještaka elektroenergetske struke. Dodatno u prilog objektivnosti nalaza i mišljenja vještaka poljoprivredne struke i neosnovanosti prigovora tuženog da je procjena previsoka, ide činjenica da su za razliku od primjera korištenih iz uporedne metode, u ovom slučaju sva tri vještaka utvrdila da  žice dalekovoda dijele svaku parcelu tužitelja na dva dijela čime se umanjuje mogućnost korištenja zemljišta, u šta se i sud uvjerio na licu mjesta, a koje žice izazivaju psihološki strah kod ljudi od nesreće jer su pod naponom, u što se sud takođe uvjerio na licu mjesta, zbog čega ove parcele tužitelj ne može nikome da proda što je potvrdio u svom iskazu tužitelj saslušan kao parnična stranka navodeći da ove parcele zbog dalekovodnih žica neće niko da kupi, te da niko nije htio da kupi ni njegovu parcelu gdje je bio dalekovodni stub, a kad je tuženi izmjesti stub, da je tek tada i tu parcelu prodao. 

 Stoga sud smatra da tužitelju pripada pravo na naknadu zbog umanjenja tržišne vrijednosti sve tri parcele u ukupnom iznosu od 87.102,00 KM, jer je nepotpunom eksproprijacijom ograničeno pravo vlasništva tužitelja na njegovim nekretninama prema obračunu vještaka poljoprivredne struke, na koji iznos je tužitelj opredijelio svoj tužbeni zahtjev koji je sud usvojio.  
Na dosuđeni iznos novčane naknade koju tužitelj potražuje kao štetu zbog umanjene tržišne vrijednosti nekretnina, tužitelju pripada pravo i na zakonsku zateznu kamatu, počev od 15.9.2025. godine, kao dana donošenje presude, a imajući u vidu da je predmet spora zahtjev za isplatu ekspropriacione naknade, to tužitelju, u skladu sa odredbom člana 70. stav 1. ZE, pripada pravo na zakonsku zateznu kamatu počev od dana donošenje prvostepene presude. 
Odluka o troškovima postupka je donesena na osnovu  člana čl. 386. st.1. ZPP, a u skladu sa opredijeljenim troškovnikom na glavnoj raspravi. 

Dosuđeni troškovi tužitelja  se odnose na tražene troškove na ime sudske takse na tužbu  u iznosu od 150,00 KM, na presudu u iznosu od 500,00 KM i troškove vještačenja u iznosu od 1.100,00 KM, a što sve ukupno iznosi  1.750,00 KM.

Odluka o zakonskoj zateznoj kamati na troškove postupka je donesena na osnovu  člana 277. stav 1. ZOO. a ovakav stav zauzeo je i Vrhovni sud F BiH  u odluci – presudi br.65 0 Rs133319  13 Rev  od 14.9.2015.  godine.

Tuženi je u cijelosti izgubio parnicu protiv tužitelja pa je sud odbio zahtjev tuženog za naknadu troškova postupka.   





                               
 S U D I J A                                                                                            




                                                                      Mina Gurda 

Pouka o pravnom lijeku: Protiv ove presude  dozvoljena  je  žalba  Kantonalnom sudu Tuzla, putem ovog   suda u roku od  30 dana od dana prijema  iste putem ovog suda. 

